*[Forslag til informationstekst vedrørende trivselsmålingen til lærere og forældre]*

[Denne skabelon kan anvendes til at informere lærere og forældre om trivselsmålingen. Skolen skal tilpasse teksten, så den passer til de forhold for indsamlingen, der gælder lokalt på skolen.]

Kære [lærer/forældre]

For at lære mere om, hvordan eleverne trives, er det som led i gymnasiereformen besluttet at følge udviklingen i elevernes trivsel.

Derfor er der lavet en række spørgsmål vedrørende elevernes trivsel i gymnasiet. Eleverne skal besvare spørgsmålene i et spørgeskema.

**Hvorfor er trivselsmålinger vigtige**?

* Alle gymnasieelever har ret til et godt læringsmiljø, så undervisningen kan foregå sikkerheds- og sundhedsmæssigt forsvarligt. Det er desuden vigtigt, at skolernes undervisningsmiljø og sociale miljø bidrager til at fremme elevernes muligheder for udvikling og læring.
* Trivselsmålingen bidrager til at afdække områder, hvor der er brug for en særlig indsats og opfølgning i forhold til elevernes faglige og sociale trivsel. Lærerne kan ikke give individuel feedback i forhold til den enkelte elev, da lærerne ikke kan se de enkelte besvarelser, kun klassens og skolens samlede resultat.

**Hvem får adgang til resultaterne?**

Trivselsmålingen er en statistisk undersøgelse. Undersøgelsens resultat vil blive formidlet til skolen på en sådan måde, at elevernes individuelle svar ikke kan identificeres. Elevernes lærere har ikke adgang til de individuelle besvarelser, som behandles fortroligt. Det betyder også, at skolens opfølgning på trivselsmålingen sker på klasse- og skoleniveau og ikke ved indsatser målrettet den enkelte elev.

Besvarelserne indsamles sammen med elevernes CPR-nummer via Uni-Login og videregives digitalt til Styrelsen for It og Læring. Her anvendes besvarelserne kun til statistik og analyser af uddannelsessektorens udvikling. Data indgår desuden i Undervisningsministeriets statistikberedskab til brug for forskning og statistiske analyser.

[Skolen kan her oplyse, om der anvendes en ekstern databehandler, eller om skolen selv står for gennemførelse af trivselsmålingen. Skolen kan også oplyse, hvilke grupper af personalet der har adgang til elevernes besvarelser, fx administrativt personale, kvalitetsmedarbejdere etc.]

Da besvarelserne indsamles med statistiske formål, har eleverne ikke ret til at få udleveret, rettet eller slettet deres besvarelse hos Styrelsen for It og Læring eller hos os, inden vi oversender den til Styrelsen for It og Læring. Styrelsen for It og Læring opbevarer elevernes svar i overensstemmelse med Datatilsynets retningslinjer, så længe der er behov for at følge udviklingen i elevernes trivsel på gymnasieområdet.

Skolen sletter eller anonymiserer elevernes data, efter de er oversendt til Styrelsen for It og Læring.

**Er det frivilligt for eleverne at besvare skemaet?**

Trivselsmålingen gennemføres som udgangspunkt som en del af undervisningen, som eleverne skal deltage i. Hvis der er spørgsmål, som eleverne ikke ønsker at besvare, kan de benytte svarkategorien ”ved ikke”. Hvis eleverne ikke deltager i trivselsmålingen, har det ikke konsekvenser for dem.

**Tilbagemelding om resultatet**

[Skolen oplyser her om, hvordan skolen vil følge op på trivselsmålingen.]

**Hvem kan jeg kontakte for mere information?**

Det er os på skolen, der er dataansvarlige for behandlingen af de personoplysninger, der indsamles, når eleverne svarer på spørgsmålene i trivselsmålingen. Hvis du har spørgsmål om indsamlingen, så kontakt skolens administration eller ledelse. Du kan også kontakte skolens databeskyttelsesrådgiver (DPO) [indsæt navn] på [indsæt kontaktinfo] og høre mere om, hvordan personoplysningerne bliver behandlet i forbindelse med trivselsmålingen.

Eleverne har ret til at indgive en klage til Datatilsynet, hvis de er utilfredse med den måde, vi behandler personoplysningerne på.

Med venlig hilsen

[Skolenavn]